.22 Long Rifle

An **.22 Long Rifle**, **.22 LR** pe c'hoazh **.22 lfB** (*Lange für Büschen*) er broioù alamanek, anvet alies **22** (anv metrek : **5.6 × 15 mmR**) zo ur stumm boutin munisionoù skoet war o zro, **.22** o c'halibr, da lavaret eo 22/100 ur meutad amerikan. Diazezet eo war ar c'halibroù .22 Short ha .22 Long. Implijet e vez e meur a seurt fuzuilhoù, karabinennoù, pistolennoù ha revolverioù. Munisionoù marc'hadmat int, resis war hedoù-tenn berr ha nebeud a argil gante.

## Istor ha deskrivadur
Ijinet e oa bet e 1887 gant ar saver armoù *J. Stevens Arms & Tools Company* p'en doa lakaet ur boled 40 greunenn (2,59 gram) war un douilhez .22 Long. E-touez ar c'hartouchennoù implijet ar muiañ hiziv an deiz eo an .22 LR hini vihanañ familh ar re 5,56 mm : munisionoù brezel evel ar 5,56 × 45 mm o dez ar memes kalibr met kalz galloudusoc'h int.

## Implij
Hervez an *National Shooting Sports Foundation*, ur gevredigezh stag ouzh industrielezh an armoù-tan er Stadoù-Unanet, ha meur a zen arbennik, an .22 LR eo ar munision gwerzhet ar muiañ er bed. Ar c'halibr-mañ a zo ouzhpenn an hanter deus ar c'hartouchennoù produet er Stadoù-Unanet, hag unan deus ar re boblekañ eno.

Implijet e vez er sportoù tennañ evit kelenn diazezoù an tennañ d'an deraouidi hag e kenstrivadegoù 'zo evel an Hunter, ar bistolenn 25 metr pe ar garabinenn 50 metr. Er biatlon e raer ivez gant ar c'halibr-mañ. Ne vez ket implijet en armoù-brezel, met stummoù .22 LR eus armoù hiniennel brezel a zo bet produet a-wechoù en istor evit deskiñ dornata an armoù ha diazezoù an tennañ d'ar soudarded yaouank oc'h implijout munisionoù marc'hadmatoc'h evit ar re orin, evel da skouer el Lee-Enfield breizhveurat pe er c'harabinennoù .wz 45, a oa kopiennoù polonat eus ar fuzuilhoù Mosin-Nagant. Kalz armoù brudet a-vremañ o dez stummoù e .22 Long Rifle : AR-15 a bep seurt, Colt M1911, CZ P-09, Beretta 92, pe ar pistolennoù Glock en o zouez.

Implijet e vez gant ar chaseourien evit ar jiboez bihan hag evit lazhañ loened gwelet evel noazus evel an avanked-Spagn e Bro-C'hall pe ar c'hoioted e Norzhamerika. E Frañs e c'haller implijout anezhe evit lazhañ avanked-Spagn da skouer, met evel e broioù all eo difennet evit chaseal al loened karnek (kirvi, yourc'hed, moc'h-gouez da skouer) abalamour d'o nerzh re izel.

## Variezonoù

### Pouez
**40 greunenn** (2,59 gram) eo pouez standard boledoù an .22 LR, met stummoù etre 20 ha 60 greunenn a zo anezhe. En Europa e kaver peurliesañ reoù 36, 38, 40 pe 45 greunenn da werzhañ.

### Tizh
Disheñvelaet e vez peurliesañ pevar variezon .22 LR diwar o zizh :

* **Subsonic**, da lavaret eo dindan 340 m/s (metr dre segondenn). Nebeutoc'h a drouz a reont evit ar re all, dreist-holl pa implijer anezhe asambles gant ur reduer-son. Diaes eo implijout anezhe en armoù daomaotomatek abalamour d'o nerzh izel.
* **Standard** : 341-369 m/s. Produerien 'zo evel RWS a renk e gwirionez munisionoù 320 pe 330 m/s e-touez ar re standard, daoust dezhe bezañ izeloc'h o zizh evit hini ar son.
* **High-velocity** : tizh uhel, 370-400 m/s, evel ar *Blazer* (CCI) pe ar *[[Federal Ammunition|Federal]] Champion HV*. Ar re-mañ a implijer kentoc'h en armoù damaotomatek.
* **Hyper-velocity** pe **Ultra-velocity** : tizh uhel-kenañ, ouzhpenn 400 m/s, evel ar *Stinger* produet gant CCI pe ar *Viper* gwerzhet gant Remington. Nebeut-implijet int.
### Doare boled
Ar c'hartouchennoù .22 LR orin ha standard implijet er sportoù tennañ o dez boledoù plom ront o fenn (**LRN**, ***Lead Round Nose***). Kavout a raer ivez boledoù kouevr pe toull o fenn evit chaseal dreist-holl.
## Liammoù diavaez
*  Taolenn ar munision war lec'hienn ar CIP

## Daveennoù
* lec'hienn an NSSF